Med gårsdagens opgør mod Edmonton Oilers er den tidligere Frederikshavn-målmand Frederik Andersen nu startet i målet i 16 kampe i træk for NHL-holdet Anaheim Ducks. Men det tyder ikke umiddelbart på, at han er kørt træt, for med en redningsprocent på 95,5 var danskeren stærkt medvirkende til holdets 2-1-sejr. Først i tredje periode lod han sig overliste, efter at holdkammeraten Josh Manson noget lemfældigt havde mistet pucken i egen forsvarszone, mens resten af holdet var på vej frem. Anaheim er med de to point NHL's bedste hold lige nu og har vundet de seneste fem kampe i træk. Frederik Andersen blev valgt som kampens tredjebedste spiller og er den målmand i ligaen, der har fået syvendeflest spilleminutter indtil videre.

Referat:
Anaheim Ducks sikrede sig en smal sejr over Edmonton Oilers, efter at Frederik Andersen reddede det meste.